Til pressen

14. august 2018

**Thomas Vinterbergs storfilm KURSK udtaget til Toronto**

Det er netop blevet offentliggjort, at Thomas Vinterbergs stort anlagte internationale drama KURSK er blevet udtaget til den 43. udgave af Toronto International Film Festival, som finder sted 6.-16. september. Her får filmen en officiel visning i festivalens prestigefyldte SPECIAL PRESENTATION-sektion, hvor bl.a. Oscar-vinderne *Spotlight* (2015), *La La Land* (2016) og *The Shape of Water* (2017) har været udtaget i samme sektion.

KURSK er baseret på virkelige begivenheder og handler om den russiske ubåd K-141 Kursk, der i 2000 sank efter en fejlslagen torpedoaffyring i Barentshavet med 118 sømænd om bord. Filmen skildrer de 23 besætningsmedlemmer, der overlevede eksplosionen og efterfølgende kæmpede for deres liv, mens deres familier hjemme i Rusland gjorde alt for at forsøge at redde dem.

KURSK blev optaget i Belgien, Frankrig og Norge og har store stjerner som Matthias Schoenaerts, Colin Firth, Léa Seydoux, Max von Sydow og afdøde Michael Nyqvist i de bærende roller. Og så er der intet mindre end otte danske navne på rollelisten: Helene Reingaard Neumann, Peter Plaugborg, Lars Brygmann, Bjarne Henriksen, Magnus Millang, Aske Bang, Martin Greis og Kathrine Greis-Rosenthal.

Det er fornemme internationale kræfter, som Thomas Vinterberg har haft til rådighed bag kameraet på KURSK: Manuskriptforfatter er Robert Rodat, der bl.a. blev Oscar-nomineret for Steven Spielbergs *Saving Private Ryan* og også har skrevet storfilmen *The Patriot* med Mel Gibson om den amerikanske uafhængighedskrig og Marvel-filmen *Thor: The Dark Side*. Den herboende englænder Anthony Dod Mantle, der er fotograf på filmen, har fotograferet en lang række danske film, bl.a. for både Thomas Vinterberg og Lars von Trier, og så har han vundet en Oscar for *Slumdog Millionaire* og har fotograferet en række andre store Hollywood-film, bl.a. *Rush, Snowden,127 Hours* og *In the Heart of the Sea*. Den Oscar-belønnede franske filmkomponist Alexandre Desplat er en af de mest eftertragtede komponister i Hollywood og har skabt underlægningsmusikken til adskillige store filmsucceser, bl.a. *Kongens Store Tale, The Grand Budapest Hotel, The Imitation Game, Godzilla*, de sidste to *Harry Potter*-film og *The Queen*. Filmen er produceret af den franske stjerneinstruktør og producer Luc Besson og Ariel Zeitoun.

Herhjemme distribueres KURSK af United International Pictures og Mis. Label.

For kontakt til Thomas Vinterberg, kontakt Michael Feder på mobil: 22434942

Med venlig hilsen

United International Pictures

Kontakt:

Tinna Munk, mobil: 26278422, mail: tinna\_munk@uip.com